b'\n_START_ARTICLE_\nHMMWV\n_START_PARAGRAPH_\nHigh Mobility Multipurpose Wheeled Vehicle (HMMWV, uttales Humvee) er et terrengg\xc3\xa5ende kj\xc3\xb8ret\xc3\xb8y produsert av amerikanske AM General.  Som navnet antyder s\xc3\xa5 brukes det i en rekke roller som for eksempel feltvogn, sambandsb\xc3\xa6rer, v\xc3\xa5penb\xc3\xa6rer eller ambulanse._NEWLINE_Den amerikanske h\xc3\xa6ren er den st\xc3\xb8rste brukeren av HMMWV, men ogs\xc3\xa5 det amerikanske marinekorpset er en stor bruker.  Andre nasjoner som har HMMWV-varianter i tjeneste er blant annet Danmark, Filippinene, Mexico, Thailand, Djibouti, Luxembourg og Taiwan.\n_START_SECTION_\nHistorie\n_START_PARAGRAPH_\nDen amerikanske h\xc3\xa6ren utarbeidet en spesifikasjon p\xc3\xa5 en arvtager til jeepen i 1979.  I juli samme \xc3\xa5r var AM General i gang med utviklingen av sin kandidat. Den f\xc3\xb8rste produksjonsmodellen rullet av samleb\xc3\xa5ndet i Mishawaka i Indiana i 1984. De siste Jeep-modellene var planlagt utfaset i 1994._NEWLINE_Den f\xc3\xb8rste prototypen ble testet ved Nevada Automotive Test Center i juli 1980, bare elleve m\xc3\xa5neder etter at prosessen startet. Utviklingskontraktene kom i juni 1981.  Konkurrentene var Chrysler Defence og Teledyne. Den f\xc3\xb8rste pr\xc3\xb8veserien p\xc3\xa5 elleve kj\xc3\xb8ret\xc3\xb8yer ble levert den amerikanske h\xc3\xa6ren i april 1982. 22. mars 1983 ble en produksjonskontrakt p\xc3\xa5 1,2 milliarder dollar signert. Over en periode p\xc3\xa5 fem \xc3\xa5r skulle det produseres 55\xc2\xa0000 kj\xc3\xb8ret\xc3\xb8yer, med opsjon p\xc3\xa5 ytterligere 15\xc2\xa0000 enheter._NEWLINE_Under testing p\xc3\xa5 h\xc3\xa6rens Aberdeen Proving Grounds av de f\xc3\xb8rste produksjonskj\xc3\xb8ret\xc3\xb8yene knakk en drivaksel. Unders\xc3\xb8kelser viste at h\xc3\xa6ren hadde testet det kj\xc3\xb8ret\xc3\xb8yet det gjaldt utenfor spesifikasjonene, men AM General gikk over designet av drivakselen allikevel._NEWLINE_HMMWV hadde sin internasjonale debut p\xc3\xa5 Farnbourough Air Show utenfor London i 1984. Kj\xc3\xb8ret\xc3\xb8yet var i kamp f\xc3\xb8rste gang under gulfkrigen i 1991._NEWLINE_HMMWV erstattet utvalgte M151 Jeep, M274 Mule, M561 Gamma Goat M718A1 og M792 ambulanse.  Fram til 2004 hadde mer enn 175.000 kj\xc3\xb8ret\xc3\xb8yer blitt produsert._NEWLINE_AM General har ogs\xc3\xa5 bygget en prototyp av en lett lastebil p\xc3\xa5 HMMWV-ramme, med f\xc3\xb8rerplassen framme over motoren._NEWLINE_I 1995 kom versjon A2, med noen tekniske forbedringer.\n_START_SECTION_\nTeknisk beskrivelse\n_START_PARAGRAPH_\nHMMWV hadde opprinnelig en \xc3\xa5ttesylindret dieselmotor p\xc3\xa5 6,2 liter og 150 (amerikanske) hestekrefter fra General Motors, en THM400 automatisk girkasse (ogs\xc3\xa5 den fra GM), en New Process 218 fordelingsgirkasse, firehjulstrekk, portalaksler, uavhengig hjuloppheng og skivebremser p\xc3\xa5 alle fire hjul. Den er laget for \xc3\xa5 v\xc3\xa6re luftportabel._NEWLINE_Lastekapasiteten varierer veldig fra modell til modell, men er vanligvis p\xc3\xa5 litt over ett tonn._NEWLINE_A2-varianten, som kom i 1995, hadde en 6,5 liter dieselmotor med 160 (amerikanske) hestekrefter. Den nye motoren hadde en elektronisk styrt firetrinns automatisk girkasse og katalysator. En rekke andre sm\xc3\xa5 forbedringer ble innf\xc3\xb8rt.\n_START_SECTION_\nKonkurrenter\n_START_PARAGRAPH_\nAndre kj\xc3\xb8ret\xc3\xb8yer som brukes i omtrent samme roller er Land Rover Defender, Steyr-Daimler-Puch Pinzgauer, Mercedes-Benz Gel\xc3\xa4ndewagen (som alle er litt mindre og lettere) eller Mercedes-Benz Unimog (som er st\xc3\xb8rre og tyngre). Russiske GAZ-3937 er i samme gruppe.'